“ชริ้งเฟล็กซ์” เล็งขายไอพีโอ 120 ล้านหุ้น เข้าเทรด mai ระดมทุนสร้างรง.ขยายกำลังผลิต
"ชริ้งเฟล็กซ์" เล็งขายไอพีโอ 120 ล้านหุ้น เข้าเทรด mai ระดมทุนสร้างรง.ขยายกำลังผลิต
"ชริ้งเฟล็กซ์" เล็งขายไอพีโอ 120 ล้านหุ้น เข้าเทรด mai ระดมทุนสร้างรง.ขยายกำลังผลิต
9 ก.ค. 2563

บริษัท ชริ้งเพล็กซ์ (ประเทศไทย) จำกัด (มหาชน) ยื่นแบบคำขออนุญาตเสนอขายหลักทรัพย์และแบบแสดงรายการข้อมูลการเสนอขายหลักทรัพย์ (แบบไฟลิ่ง) ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อขอเสนอขายหุ้นสามัญเพิ่มทุนให้แก่ประชาชนทั่วไปเป็นครั้งแรก (IPO) และเข้าจดทะเบียนในตลาดหลักทรัพย์ เอ็ม เอ ไอ
ทั้งนี้ นายคมกฤต มีคำสัตย์ กรรมการผู้จัดการ สายงานตลาดทุน บล.อาร์ เอช บี (ประเทศไทย) ในฐานะที่ปรึกษาทางการเงิน กล่าวว่า ปัจจุบัน บริษัทมีทุนจดทะเบียนจำนวน 220 ล้านบาท แบ่งเป็น 440 ล้านหุ้น มูลค่าที่ตราไว้ (พาร์) หุ้นละ 0.50 บาท โดยเป็นทุนที่ออกและเรียกชำระแล้วจำนวน 160 ล้านบาท และจะเสนอขายหุ้น IPO จำนวนไม่เกิน 120 ล้านหุ้น คิดเป็นร้อยละ 27.27 ของจำนวนหุ้นสามัญที่ออกและเรียกชำระแล้วทั้งหมดของบริษัทฯ ภายหลังการออกและเสนอขายหุ้นในครั้งนี้
โดยบริษัทจะนำเงินที่ได้ไปลงทุนก่อสร้างโรงงานแห่งที่ 2 พร้อมกับลงทุนในเครื่องจักร รองรับการขยายธุรกิจไปสู่ตลาดใหม่ๆ เพื่อผลักดันการเติบโตในอนาคต ส่วนที่เหลือจะนำไปชำระเงินกู้สถาบันการเงินและเป็นเงินทุนหมุนเวียนในการดำเนินงานต่อไป
ด้าน นายซุง ชง ทอย ประธานเจ้าหน้าที่บริหาร ชริ้งเฟล็กซ์ (ประเทศไทย) เปิดเผยว่า บริษัทเป็นหนึ่งในผู้นำการผลิตและจำหน่ายผลิตภัณฑ์ฉลากฟิล์มหดรัดรูปที่ครบวงจรให้แก่อุตสาหกรรมสินค้าอุปโภคบริโภคชั้นนำในประเทศไทยที่มีประสบการณ์และความเชี่ยวชาญในอุตสาหกรรมผลิตฉลากฟิล์มหดรัดรูปมานานกว่า 12 ปี เพื่อนำเสนอสินค้าและบริการอย่างครบวงจรให้แก่ลูกค้าภาคอุตสาหกรรมสินค้าอุปโภคบริโภค ตั้งแต่ การให้คำปรึกษาเกี่ยวกับบรรจุภัณฑ์ การเลือกรูปทรงบรรจุภัณฑ์ และการออกแบบฉลาก ตลอดจนบริการให้คำปรึกษาด้านเทคนิคการหดตัวของฉลากฟิล์ม (ชริ้ง) เพื่อให้กราฟฟิกเข้ากับรูปร่างของบรรจุภัณฑ์ เป็นต้น
โดยบริษัทแบ่งการดำเนินธุรกิจเป็น 2 กลุ่มหลัก ได้แก่
1) ธุรกิจผลิตภัณฑ์ฉลากฟิล์มหดรัดรูป ประกอบด้วย ระบบการพิมพ์กราเวียร์ ที่มีคุณภาพ ความละเอียดสูง รวดเร็วและประหยัดเวลา และระบบการพิมพ์แบบดิจิตอล เป็นระบบพิมพ์ที่ใช้เทคนิคการสร้างภาพด้วยระบบเลเซอร์ ทำให้ผลิตภัณฑ์ที่ได้มีคุณภาพและความละเอียดสูง และสามารถเปลี่ยนแปลงรูปแบบ เพื่อตอบสนองความต้องการลูกค้าได้อย่างรวดเร็ว (Made to order)
2) ธุรกิจผลิตภัณฑ์อื่นๆ ได้แก่ กลุ่มแม่พิมพ์ (Printing Cylinder) โดยบริษัทฯ รับออกแบบและผลิตแม่พิมพ์ เพื่อใช้ผลิตฉลากหดรัดรูปในระบบการพิมพ์แบบกราเวียร์ และกลุ่มฟิล์มยืด (Stretch Film) ซึ่งบริษัทฯ ได้นำเข้าผลิตภัณฑ์ฟิล์มยืด ที่ใช้ในการพันพาเลทและห่อรัดสินค้าบนพาเลทเพื่อลำเลียงขนส่งให้กับลูกค้า รวมถึงจำหน่ายให้แก่ลูกค้าของบริษัทฯ
ทั้งนี้บริษัทมีเป้าหมายก้าวเป็นผู้นำด้านผู้ผลิตบรรจุภัณฑ์ ที่มุ่งตอบสนองความพึงพอใจลูกค้าในภาคอุตสาหกรรมสินค้าอุปโภคบริโภค โดยมีแผนขยายกำลังการผลิตฟิล์มหดรัดรูปในกลุ่มฟิล์มใสที่มีความหดตัวสูง (POF Shrink Film) และเพิ่มไลน์ผลิตภัณฑ์ใหม่ๆ ไปสู่กลุ่มบรรจุภัณฑ์พลาสติกชนิดอ่อน (Flexible Packaging) รวมถึงบริหารจัดการกำลังการผลิตของเครื่องจักรผลิตฉลากฟิล์มหดรัดรูป ที่มีกำลังการผลิตรวม ณ วันที่ 31 ธันวาคม 2562 อยู่ที่มากกว่า 125 ล้านเมตรต่อปี เพื่อตอบสนองความต้องการสินค้าใช้ฉลากฟิล์มหดรัดรูปแก่ลูกค้า ทั้งด้านปริมาณและความรวดเร็วที่มีประสิทธิภาพ เพื่อสนับสนุนการเติบโตของบริษัทฯ ต่อไป
ปัจจุบัน บริษัทผลิตและจำหน่ายผลิตภัณฑ์ฉลากฟิล์มหดรัดรูปแก่ผู้ผลิตสินค้าสินค้าอุปโภคบริโภครายใหญ่ของไทย ทั้งในกลุ่มอุตสาหกรรมอาหารและเครื่องดื่ม เครื่องสำอางและผลิตภัณฑ์เสริมความงาม เครื่องใช้ในครัวเรือนและเคมีภัณฑ์ เช่น บริษัท โออิชิ เทรดดิ้ง จำกัด บมจ.อิชิตัน กรุ๊ป บมจ.ศรีนานาพร มาร์เก็ตติ้ง บมจ.ไทยเบฟเวอเรจ บริษัท เบทเตอร์เวย์ (ประเทศไทย) จำกัด บริษัท ไลอ้อน (ประเทศไทย) จำกัด เป็นต้น
 
 